Rosa Lund (EL), 2014-05-08:
Tak, og tak for debatten, som jeg synes på mange måder har været rigtig interessant, men som måske mest af alt siger noget om, at vi diskuterer for lidt dagtilbud i Folketingssalen, fordi stort set alle ordførere har forholdt sig til alt muligt andet end det at trække profit ud af institutionerne.
Jeg synes, at det ville være dejligt, hvis vi på et tidspunkt kunne tage en debat hernede om normeringer, om forældrenes frie valg og om de forskellige pasningstilbud, vi har i Danmark, om mangfoldigheden af ejerformer, alle de her ting, som er rigtig interessante.
Det, vores beslutningsforslag handler om, er nu engang, om man må trække profit ud eller ej, og i Enhedslisten mener vi ikke, at det skal kunne være muligt at tjene penge på børnepasning, og det er, fordi vi mener, at skattekroner skal gå til fælles velfærd, og ikke mener, at de penge, som bliver prioriteret til velfærd, skal ende i private lommer.
Jeg er rigtig glad for at bo i et land, hvor der er gode daginstitutioner, som sikrer, at alle forældre kan aflevere deres børn til dygtige pædagoger og medhjælpere, og jeg er rigtig glad for, at det, der er fokus for vores daginstitutioner, er børnenes udvikling og børnenes ve og vel.
For 4 år siden ændrede VK-regeringen sammen med Dansk Folkeparti dagtilbudsloven og inviterede private firmaer ind på grøn stue.
Spørgsmålet er, om det egentlig har sikret en bedre kvalitet.
Det mener jeg ikke at det har.
Når man driver daginstitution med profit for øje, er det også det, der vil blive fokus for den måde, som daginstitutionen ledes på, i stedet for at det er pædagogikken, der er i fokus.
I Sverige, som ikke ligger ret langt fra, hvor vi selv bor, har man haft rigtig travlt med at privatisere velfærden.
Både folkeskoler og daginstitutioner er blevet solgt til firmaer, der ligesom på det danske dagtilbudsområde kan åbne og lukke fra den ene dag til den anden.
Det lærte 11.000 svenske folkeskoleelever på den hårde måde, da en konkurs med øjeblikkelig effekt stoppede undervisningen og lukkede klasseværelserne.
Det kan også ske i Danmark, sådan som vores dagtilbudslov er indrettet.
Det mener jeg ikke er holdbar velfærd, og jeg synes, at det er lidt interessant, at vi har diskuteret i dag, at det her ikke kan ske i Danmark.
I Sverige var det en dansk kapitalfond, der drev den skole, som gik konkurs fra den ene dag til den anden.
Så sagen er, at det godt kan ske i Danmark, og derfor synes jeg, at vi skylder os selv at spørge hinanden, hvad det er for en type velfærd, vi gerne vil have i Danmark.
Den type velfærd, vi ønsker os i Enhedslisten, er en velfærd, som ikke lukker fra den ene dag til den anden, er en velfærd, hvor de penge, som bliver prioriteret til velfærd, går til velfærd og ikke til alt muligt andet.
Så vil jeg bare spørge efter den redegørelse om ejerformer i dagtilbud i Danmark, som vi blev lovet for ret lang tid siden.
Hvad skaber mest kvalitet, hvad fungerer, og hvad fungerer ikke?
Hvor bliver den af?
Den savner vi faktisk i Enhedslisten, og jeg synes, at fru Lotte Rod havde en meget god pointe i, at sådan en undersøgelse jo faktisk ville være et godt grundlag at diskutere ændringer i dagtilbudsloven ud fra.
Så det kunne vi godt tænke os at der kom svar på.
Når det er sagt, tror jeg, at det står meget klart, at vi i Enhedslisten ikke mener, at der skal være profitvuggestuer, profitdagplejere, profitbørnehaver, profitfritidshjem eller -SFO'er i Danmark, fordi vi mener, at vi skal prioritere en fælles velfærd, og så kan jeg bare stå herinde og være ked af, at det er vi så det eneste parti der efterhånden mener.
Så vil jeg også bare stilfærdigt opfordre andre partier til at indkalde til den debat, som vi har forsøgt at tage i dag, som handler om mangfoldigheden i ejerformer af de institutioner, vi har i Danmark, fordi det var sådan set ikke det, vi var interesseret i at diskutere i Enhedslisten.
Vi var interesseret i at diskutere, om man må trække profitten ud eller ej.
Det var I andre så ikke, og så vil jeg da opfordre jer til at indkalde til en debat om ejerformer og om kvalitet.
Det er en debat, som vi i Enhedslisten meget gerne deltager i.